ועדת הכלכלה, כנסת 16, פרוטוקול מספר 552, 2005-12-06 10:30

אמנון כהן: בוקר טוב.

אמנון כהן: אני פותח את הדיון בהצעת חוק הפעלת רכב (מנועים ודלק) (תיקון מס' 3) (מכירת דלק שאינו עומד בדרישות התקן), התשס"ו-2005, (פ/3421) של חברי הכנסת מאיר פרוש ונסים זאב, להכנה לקריאה שניה ושלישית.

אמנון כהן: חבר הכנסת פרוש תתחיל לקרוא ותוך כדי נשמע הערות.

מאיר פרוש: "1.

מאיר פרוש: בחוק הפעלת רכב (מנועים ודלק), התשכ"א-1961 (להלן – החוק העיקרי), בסעיף 1 – לפני ההגדרה "המפקח" יבוא: " בעל תחנת תדלוק" – כל אחד מאלה: מי שבידו רישיון או היתר זמני לפי חוק רישוי עסקים, התשכ"ח-1968, שלפיו ניתן לנהל עסק של תחנת תדלוק; מי שבהשגחתו, בפיקוחו או בהנהלתו פועלת תחנת תדלוק; "המנהל" – מנהל מינהל הדלק במשרד התשתיות הלאומיות".

מאיר פרוש: (2) בהגדרה "המפקח", במקום "מנהל מינהל הדלק במשרד התשתיות הלאומיות" יבוא "המנהל"; (3) אחרי ההגדרה "המפקח" יבוא: "חוק התקנים" – חוק התקנים, התשי"ג-1953.

מאיר פרוש: "מעבדה מאושרת" – כמשמעותה בחוק התקנים".

מאיר פרוש: אחרי ההגדרה "רישיון" יבוא: "תובע" – כמשמעותו בסעיף 12 לחוק סדר הדין הפלילי (נוסח משולב), התשמ"ב-1982; "תחנת תדלוק" – אתר שבו מתבצעת מכירה או אספקה של דלק לציבור בדרך של תדלוק; "תקן רשמי" – כמשמעותו בחוק התקנים".

מאיר פרוש: "

אתי בנדלר: יש למישהו הערות?

יריב פקלה: אני מחברת פז.

אמנון כהן: אני מבקש לא להשמיע הערות שכבר שמענו בדיונים קודמים.

אתי בנדלר: אני מצטערת, יש הערות שאולי לא התקבלו לקראת הקריאה הראשונה וכעת צריך לשמוע אותן.

אמנון כהן: אני מתכוון לדברים שנאמרים רק כדי להגיד.

יריב פקלה: בדיונים הקודמים הפנינו את תשומת לבכם לכך שיש חוליות שמשווקות דלקים.

יריב פקלה: יודעים שהאשמים ברוב המהילות הם הנהגים.

יריב פקלה: בישיבה הקודמת אדוני אמר שיהיו פלומבות אלקטרוניות שיאפשרו לוודא שהבעיה היא לא בנהגים.

יריב פקלה: אדוני קצב מועד של 30 ‏יום, שהסתיימו באוגוסט, להוצאת הצו.

יריב פקלה: נאמר שמעתה ואילך, במקרה של מהילה, האשם יהיה על בעל תחנת הדלק.

יריב פקלה: צו כזה לא נכנס לתוקף.

יריב פקלה: הועברה אלינו טיוטה של צו.

יריב פקלה: הטיוטה שהיא מאוד גולמית אמורה להיכנס לתוקף רק ב-2007.

יריב פקלה: הטיוטה היא גולמית, וגם מעיון בצו, לדעתי לא תהיה סמכות לקבוע את הדברים שהוא מתיימר לקבוע בצו, אלא אם זה יהיה בחוק.

יריב פקלה: בצו אמורים לקבוע הוראות מה כל חוליה צריכה לעשות, מה כל בית זיקוק צריך לעשות, וכדומה.

יריב פקלה: הצו הזה לא יצא והוא אפילו לא קרוב לצאת.

אתי בנדלר: הצו הוא של משרד התמ"ת או של משרד התשתיות?

יריב פקלה: של משרד התשתיות.

יריב פקלה: אני חושב שבטיוטה של הצו ראינו דברים מאוד חשובים ואני חושב שזה צריך להיכנס להצעת החוק.

אמנון כהן: מי אמר שהצו יוצא או-טו-טו?

חגית אייזמן: המשרד שלנו אחראי לזה.

חגית אייזמן: היו הרבה מאוד הערות לצו.

חגית אייזמן: אנחנו אוספים את כל ההערות האלה.

חגית אייזמן: בכל מקרה, גם אם הצו יותקן בקרוב, הוא ייכנס לתוקף מאוחר יותר, כי לא כל אחד יכול מהיום למחר להתקין את ההתקנים האלקטרוניים האלה.

חגית אייזמן: יכול להיות שחברת פז כבר ערוכה לזה ולכן היא מאוד דוחפת את זה קדימה ואנחנו מברכים על זה שהם התקינו כבר היום.

חגית אייזמן: לגבי חברות דלק אחרות, הן עוד לא נערכו.

חגית אייזמן: אנחנו עובדים על זה.

דוד טל: עובדים עובדים, אבל מתי זה יסתיים?

אמנון כהן: עשינו פה דיון לקראת קריאה ראשונה, נדמה לי ביולי, ואמרתם שתוך שבועיים שלושה עד חודש זה יוצא.

אמנון כהן: אנחנו אמרנו חודש, אתם אמרתם שבועיים שלושה.

חגית אייזנמן: אני לא זוכרת את זה, ואם אמרנו אז טעינו.

אמנון כהן: עם כל הכבוד, עובדים עובדים אבל יש גבול גם לבירוקרטיה.

דוד טל: אדוני היושב ראש, אני חושש מאוד שהם טעו בפעם שעברה והם ימשיכו לטעות גם בעתיד.

אמנון כהן: אני רוצה לדעת איפה זה עומד?

חגית אייזנמן: זה עומד בהטמעת ההערות.

אתי בנדלר: זה צו שאמור לבוא לאישור ועדת הכלכלה?

אתי בנדלר: זה צו עונשי?

חגית אייזנמן: כן.

אתי בנדלר: אני מבקשת שתסבירי.

אתי בנדלר: הרי כל הצעת החוק באה להילחם בתופעת הדלק המהול.

אתי בנדלר: נטענו כאן טענות שמטילים כאן חובה, אחריות קפידה, על בעלי תחנות התדלוק לכך שנמצא דלק מהול בתחנת תדלוק כלשהי.

אליעזר כהן: רוב המהילות נעשות בדרך.

אתי בנדלר: באו נציגים שונים ואמרו: "מדוע אתם מטילים את כל האחריות עלינו כשמרבית המהילות", כך נטען, "נעשות לא בתחנות התדלוק אלא בשלב של הובלות הדלק אל תחנות התדלוק?

אתי בנדלר: " אז הוועדה אמרה שלפני שאנחנו מטילים את אחריות הקפידה, שכאמור יתכן שהיא כבר קיימת היום בדין, ועל זה נדבר בהמשך, לפני שמטילים אחריות כל כך חמורות על בעלי תחנות התדלוק, אנחנו רוצים לוודא שאנחנו יכולים למנוע את המהילה בדרך אל התחנה.

אתי בנדלר: ואז נאמר שיוצא צו בקשר לכך, ואז היושב ראש קשר בין שני הדברים.

דוד טל: האם הצו הזה מבטל את האחריות של בעל תחנת הדלק?

אתי בנדלר: אני עדיין לא מדברת על כך.

אתי בנדלר: היושב ראש ביקש לראות מה היחס בין שני הדברים כדי לא לסגור מצד אחד ולהשאיר פרוץ את הצד השני.

אתי בנדלר: זה רקע לדברים כדי שחברי הוועדה יוכלו להתייחס לנושא.

אמנון כהן: האם זה קשור לחוק?

אתי בנדלר: לכאורה, אם אתה עומד לחוקק חוק ועדיין אין צו, אז יש אחריות מאוד חמורה של בעל - - - השאלה היא האם אתה יכול להתנות את כניסתו לתוקף של החוק בכך שיהיה צו בתוקף?

אמנון כהן: מינהל הדלק, התחייבת שיש לך מכשיר אלקטרוני ששמים על הרכבים, ואו-טו-טו הצו נכנס לתוקף.

אהוד יחיאל: בצו אנחנו מפנים לכמה סוגים של מכשירים שיכולים לענות על הדרישות האלה.

אהוד יחיאל: כל הכוונה של הצו הזה היתה, למעשה, לעזור לבעלי התחנות במאבק שלהם במהילות שנעשות בדרך, אבל לא להסיר את האחריות שלהם, משום שלהם יש אחריות.

אהוד יחיאל: בעל התחנה הוא שמוכר את הדלק, הוא זה שנהנה מהרווחים והוא שעומד בפני הציבור.

אהוד יחיאל: הציבור לא מכיר את הנהגים שהגיעו לתחנה בלילה.

אהוד יחיאל: הציבור בא לתחנת דלק והוא מצפה שבתחנה הזאת ימכרו לו דלק רגיל.

אהוד יחיאל: הצו בא לפתור גם כמה בעיות נוספות בנוסף למהילות הדלקים.

אהוד יחיאל: באמצעות הצו הזה אנחנו רוצים להילחם בהברחת דלק מהרשות הפלסטינית לישראל.

אהוד יחיאל: אבל זה לא בא למנוע את האחריות של בעל התחנה.

אהוד יחיאל: הצו הזה יסייע גם טכנית וגם נוהלית בתפיסת עבריינים בדרך.

אמנון כהן: זה היה צריך להיכנס לתוקף באוגוסט.

אמנון כהן: למה זה לא נכנס?

אהוד יחיאל: אנחנו הפצנו את הטיוטה וקיבלנו הרבה הערות.

אהוד יחיאל: נוכחנו לדעת שלא ראינו את הבעייתיות שישנם בדברים האלה.

אהוד יחיאל: קיבלנו הרבה הערות, אנחנו מטמיעים את הדברים.

אהוד יחיאל: אני מניח שבתקופה די קרובה הצו ייצא.

אהוד יחיאל: הלשכה המשפטית היא שאחראית לצו.

אמנון כהן: מה זה התקופה הקרובה?

אתי בנדלר: בכל מקרה זה אמור להגיע לאישור ועדת הכלכלה.

אמנון כהן: אנחנו מתפזרים ב-21 לחודש.

אמנון כהן: אני רוצה שזה ייכנס לפני כן.

אמנון כהן: תתחילו לעבוד, חבר'ה, תתחילו לעבוד.

אמנון כהן: תפסיקו למרוח את הדברים.

חגית אייזנמן: אנחנו עובדים על הרבה מאוד דברים אבל אני רוצה פה להעיר - - -

אמנון כהן: את יכולה לעבוד, אבל פה מקבלים החלטה.

אמנון כהן: אמרתם חודש – תעמדו.

אמנון כהן: יש הערה – אז תיקחו עוד חודש, עוד חודשיים, אבל אל תמרחו נושא.

אמנון כהן: אני רוצה להעביר את החוק הזה.

אמנון כהן: אתם תביאו את הצו הזה.

אמנון כהן: עם כל הכבוד, זה חוק מאוד חשוב, קשור לאיכות הסביבה, גניבות מהצרכן.

אמנון כהן: למה אתם מורחים כל דבר?

אמנון כהן: עם כל הכבוד, אי אפשר ככה.

אמנון כהן: אני לא מרפה, אנחנו צריכים את הצו מיידי, תוך שבוע.

חגית אייזנמן: בתוך שבוע זה לא אפשרי.

אמנון כהן: אז נביא את השר לפה.

חגית אייזנמן: אני רוצה לתת את התמונה של המצב הקיים.

חגית אייזנמן: המצב לא כל כך חמור כמו שמציגים אותו והשינוי הוא לא שינוי שמפיל אחריות על תחנות הדלק.

חגית אייזנמן: לפי החוק לתחנות הדלק יש אחריות קפידה.

חגית אייזנמן: ברגע שאנחנו תופסים בעל תחנת דלק אנחנו מעמידים אותו לדין.

אמנון כהן: אז החוק מיותר?

חגית אייזנמן: החוק לא מיותר.

חגית אייזנמן: אחריות קפידה זה אומר שבעל תחנת הדלק צריך להוכיח שהוא עשה הכל כדי למנוע את ביצוע העבירה.

חגית אייזנמן: נכון להיום, כשבעל תחנת דלק מופיע בפנינו, אנחנו בודקים האם הוא עקב אחרי ביצוע נהלים תקינים של המיכלית.

חגית אייזנמן: היום יש פלומבה אבל היא לא אלקטרונית.

אמנון כהן: אני יודע מה יש היום, שמענו את זה ולא צריך לחזור.

אמנון כהן: היא לא יעילה, מחליפים פלומבה.

חגית אייזנמן: אם בעל תחנת הדלק מראה לי שהוא נקט בכל הצעדים בתחנה כדי למנוע את המהילה ובדק את הפלומבה הזאת, הוא לא יועמד לדין.

חגית אייזנמן: אתם רוצים להגן על בעלי תחנות הדלק.

חגית אייזנמן: אם הם עושים את מה שצריכים לעשות, ובסופו של דבר הגיע דלק מהול, הם לא עומדים לדין.

חגית אייזנמן: אנחנו מצפים שהם יעמדו בנהלים, יבדקו את הדלק ואת תעודות המשלוח.

דוד טל: אני מניח שאם בעל תחנת דלק בדק וראה שהדלק מהול, הוא לא יקנה דלק מהול.

חגית אייזנמן: בעל תחנת דלק אחראי יבדוק את הפלומבות ואת עמדות המשלוח.

אמנון כהן: יש לו אפשרות טכנית לבדוק לפני שהוא מכניס את הדלק אליו?

אמנון כהן: איך הוא יבדוק?

חגית אייזנמן: אלה גם לא הדרישות שלנו.

חגית אייזנמן: ברגע שהפלומבה פרוצה אסור לו לקבל את הדלק.

חגית אייזנמן: אנחנו דורשים פה, שמעבר לכל הבדיקות של הנהלים תתבצע בדיקה מדגמית של הדלק בתחנה.

חגית אייזנמן: לדעתי זה רק עוזר לבעל תחנת הדלק.

חגית אייזנמן: אני מצפה ממנו כבר היום לעשות את זה.

חגית אייזנמן: שילך ויעשה בדיקות אחת לכמה זמן.

חגית אייזנמן: אם יתברר בכל הבדיקות שהדלק, תקין, אז הוא מילא את החובה שלו.

חגית אייזנמן: אנחנו לא מפילים עליו אחריות נוספת למעילה, אלא אחריות לזה שאם אתה נותן שירות אתה בודק שאתה מקבל מוצר תקין ומוכר מוצר תקין.

אמנון כהן: למה הצו לא יכול ללכת עם החוק?

אמנון כהן: מה מפריע?

אהוד יחיאלי: יישום הצו ייקח זמן.

אהוד יחיאלי: זה אומר התקנת אמצעים אלקטרוניים בכל מיכלית.

אמנון כהן: למה זה מפריע לחוק?

אהוד יחיאלי: זה לא מפריע.

אהוד יחיאלי: זה אמור לעזור ולתת כלים לבעל התחנה ועוד ביטחון - - -

צבי קורמן: אני לא יודע איך אפשר לדבר בנאיביות כזאת על פלומבות, לאחר שלכל נהג יש כיס מלא פלומבות?

צבי קורמן: איך אפשר לדבר בכזאת נאיביות?

צבי קורמן: אומר אהוד יחיאלי: "אנחנו נדאג שדלק לא יחדור מהרשות הפלסטינאית לישראל".

צבי קורמן: אנחנו מדברים על זה 7 שנים.

צבי קורמן: נעשה צעד מינימאלי בכיוון זה?

צבי קורמן: איך אני אדע לבדוק דלק?

צבי קורמן: איזה כלים יש לי לבדוק דלק?

צבי קורמן: אני יכול לבדוק אם הפלומבה נעולה או לא, אבל אם לנהג יש כיס מלא עם פלומבות הוא יכול בדרך להחליף עשר פעמים והצבע יישאר צבע.

צבי קורמן: אני לא יכול להריח ואני לא יכול לטעום.

צבי קורמן: אתם מטילים את מלוא האחריות על בעל התחנה.

צבי קורמן: איפה האחריות של הנהג?

צבי קורמן: מחפשים פה קרבן, לא מחפשים לפתור בעיות.

צבי קורמן: איפה האחריות של הנהג שלוקח את הדלק מבתי הזיקוק ומביא אותו אלי?

צבי קורמן: כמה תחנות הוא עשה בינתיים?

אמנון כהן: אתה אומר שלכל נהג יש 10 פלומבות בכיס.

אמנון כהן: אומר נציג מינהל הדלק שלפלומבה יש מספר.

אמנון כהן: אז כשנהג יוצא לדרך שמים לו פלומבה עם מספר.

אמנון כהן: אתה בודק על תעודת המשלוח האם הפלומבה הזאת הגיעה אליך.

צבי קורמן: אדוני, אי אפשר לזייף מספר?

צבי קורמן: מי שגונב, הוא בעל מקצוע, הוא יכול ללמד אותנו איך לעשות את זה.

צבי קורמן: הוא כבר יודע גם איך לשנות את הפלומבה.

אמנון כהן: משטרת ישראל, יכולים להחליף פלומבה בדרך?

ירון קדם: עד כמה שאני יודע זה נסגר במתקנים ששמים דלק.

ירון קדם: העסקתי הרבה עם העברות דלק של הרשות הפלסטינית.

ירון קדם: העברה בין מיכלית למיכלית מבוצעת בשטח בכל מיני מקומות.

ירון קדם: לגבי הפלומבה אני לא יודע.

ירון קדם: אני יודע שעושים העברה ממיכלית למיכלית.

אמנון כהן: אני שואל אם אפשר לזייף את הפלומבה?

ירון קדם: אני לא מכיר את זה, כי זה נעשה במתקן שבו ממלאים את הדלק.

אהוד יחיאלי: הוא צריך שיהיה לו סט מכשירים.

אמנון כהן: מה זה סט מכשירים לעומת המיליונים שהוא מגלגל.

אמנון כהן: צריך רק ארגז כלים קטן.

צבי קורמן: תן לי סרט ואני אדפוק לך איזה מספר שאתה רוצה.

צבי קורמן: בפעם הבאה אני אביא לך את הפלומבה ואתה תדפוק עליה איזה מספר שתרצה.

ירון פקלה: לקחנו חברת חקירות בשם "מוטיב", שהיא חברה של יוצאי שב"כ, והם עשו מעקבים אחרי מיכליות וגילו שיש דרכים טכניות לעקוף את הפלומבות.

ירון פקלה: דבר שני, החוק הזה, בלי שתהיה קורלציה בינו לבין צו החיתום, זאת תהיה תוצאה בלתי הוגנת.

ירון פקלה: המצב פה דומה לסופרמרקט שמוכר בשר.

ירון פקלה: הסופרמרקט יכול לבדוק שיש תעודת כשרות ושיש אישור מהווטרינר המחוזי שהבשר בסדר.

ירון פקלה: אבל אם מישהו שיחד את הוטרינר והבשר לא תקין, אי אפשר לבוא בהאשמות לסופר.

ירון פקלה: זה בדיוק המצב כאן.

ירון פקלה: הפלומבות של היום הם דבר ארכאי ולא תקין ואפשר לזייף אותן.

דוד טל: הדוגמא לא טובה מפני שאם קניתי בשר בסופר מרקט וגם אם מישהו שיחד את הווטרינר, נתת לי בשר מקולקל, וקיבלתי כאבי בטן, אני אתבע את הסופרמרקט.

ירון פקלה: אתה יכול לתבוע את הסופרמרקט, אבל לא להטיל עליו אחריות פלילית.

ירון פקלה: לא להוציא צו סגירה לסופרמרקט כשאתה יודע שמי שאשם זה וטרינר ששיחדו אותו.

ירון פקלה: פה הרשויות יודעות שיש בעיות עם הנהגים.

ירון פקלה: הרי עצרו את כנופיית גבאי וזה היה בעיתונות.

ירון פקלה: זאת כנופיה שניהלה - - -

אמנון כהן: תפסו אותם, נגמרה הבעיה.

יואב פקלה: יש אחרים.

אליעזר כהן: הנושא הוא רציני מאוד ומסובך מאוד ולכן אני תומך בחוק.

אליעזר כהן: הוא חשוב ביותר אבל הוא מסובך ביותר כי הוא טכני וטכנולוגי.

אליעזר כהן: יש היום מערכת מתוחכמת וממוחשבת לבדיקת מהילת דלק.

אליעזר כהן: זה הופך להיות פטנט עולמי.

אליעזר כהן: אני מוכן להעביר אינפורמציה.

אליעזר כהן: למה אני מציין את זה?

אליעזר כהן: מפני שחלק ממה שהאנשים מעירים פה, והעירו פה על הפלומבה שאפשר לזייף אותה, דווקא חברות הדלק ותחנות הדלק, לא שהם טהורים וקדושים, אבל בגלל היותם נייחים וקבועים, אותם אפשר לתפוס כי הם לא זזים.

אליעזר כהן: אפשר לתפוס אותם במקום ולחסל להם את החברה.

אליעזר כהן: לעומת זה, יש את כל מי שנייד בדרך, שעושה את כל הזיופים, יכול לשנות פלומבות, לחבר צינורות ולעשות כל מיני דברים בדרך.

אליעזר כהן: הבעיה של החוק הזה שהוא דרוש מאוד, נחוץ מאוד, הוא בא בזמן והוא טוב.

אליעזר כהן: אבל צורת הביצוע, שיטות הביצוע, איך למנוע זיופים היא בעייתית.

אליעזר כהן: היהודי המצוי יש לו מקזז.

אליעזר כהן: הוא מייד מתאים עצמו למצב החדש.

אליעזר כהן: עשיתי פטנט לפלומבות, תוך שבועיים יש לו אנטי פלומבה.

אליעזר כהן: הישראלי הוא המאלתר הכי טוב.

אליעזר כהן: לכן יש בעיה עם שיטת הביצוע, כמויות הבדיקה, מי בודק את מי.

אליעזר כהן: אי אפשר לתת לחתול לשמור על השמנת.

אליעזר כהן: אני הייתי צרכן דלק ענק, מטוס צורך 2-3 טון לשעת טיסה.

אליעזר כהן: אתה יודע מי היה אחראי על בדיקות הדלק אצלי בטייסת?

אליעזר כהן: אני.

אליעזר כהן: אני ישבתי עם הקצין, כי אם מישהו היה מוהל את הדלק שלי, המנוע היה מפסיק לפעול באוויר.

אליעזר כהן: רצינו להשתמש בדלק מזוקק ונקי.

אליעזר כהן: זה היה אחד האלמנטים המרכזיים ביותר למניעת תאונות אוויר.

אמנון כהן: אז לפני שאתה ממלא דלק באותו תבדוק אותו אם הוא מהול או לא?

אמנון כהן: לא הבנתי מה אמרת.

אליעזר כהן: אני אתמוך בחוק הזה אבל בדרך לביצוע וליישום של האנשים האלה שהולכים לקבוע מי יבדוק, כמה פעמים יבדקו.

אליעזר כהן: מנהל תחנת דלק יבדוק - - -

אהוד יחיאלי: הוא לא יבצע את הבדיקה.

אליעזר כהן: אני תומך מאוד בחוק אבל הוא מאוד מסובל לביצוע ונצטרך לבדוק טוב.

אליעזר כהן: אחרון חביב יש כמויות וסוגים.

אליעזר כהן: יש סוגים שונים של דלק וצריך לבדוק מי עושה מה ואיך ולמה.

אליעזר כהן: העניין של ביצוע החוק הוא הרבה יותר מורכב ממה שאנחנו חושבים.

אמנון כהן: משרד המשפטים בבקשה.

אמנון כהן: תתייחסי גם לצו ולחוק.

אמנון כהן: חשוב לי שלא תהיה גזירה שאי אפשר לעמוד בה.

עדנה הראל: אנחנו לא מכירים את הצו ואת הפרטים שלו.

עדנה הראל: כשהתכוננו לדיון היום נוכחנו שבעצם יש כאן מישור שלם של הוראות דין קיימות שנותנות תשובות בהרבה מישורים שהוועדה הוטרדה בהם.

עדנה הראל: חבל על חוסר המודעות לעניין, מצד אחד.

עדנה הראל: מצד שני אני רוצה להביע פליאה על עמדות שהובאו כאן, לא מטעם הוועדה, אבל שבאו על קרקע פורייה, בהעדר המודעות של הוועדה.

עדנה הראל: אני מדברת על ההסדרה לפי חוק התקנים.

עדנה הראל: חוק התקנים הוא חוק נרחב.

עדנה הראל: מכיוון שאנחנו מדברים בתקנים רשמיים שהדלק מוסדר לפיהם, אנחנו נמצאים במישור של חוק התקנים.

עדנה הראל: במישור התקנים יש הוראות שחלות על כל אחד מהגורמים בשרשרת.

עדנה הראל: זה מתחיל מהמייצר, ממשיך במשווק, ממשיך במי שעושה עבודה כלשהי.

עדנה הראל: לכן זה חל גם על המובילים, וזה חל על המייבאים, וזה חל על כל השרשרת.

אמנון כהן: יש בעיית אכיפה.

עדנה הראל: אני לא יודעת אם יש בעיית אכיפה, בכל הכבוד, את זה צריך לשמוע.

עדנה הראל: נמצא כאן סגן היועץ המשפטי של התמ"ת שיכול לדבר על האכיפה ועל מה שאפשר לעשות.

עדנה הראל: יכול להיות שאפשר לעשות יותר במשותף עם משרד התשתיות.

עדנה הראל: יכול להיות שאפשר להאציל סמכויות למשרד התשתיות, אבל לבוא ולהגיד שהיום, וזאת הפליאה שאני מביעה על נציגי החברות, שהיום זאת לא עבירה פלילית אם הוא מוכר דלק מהול, זה פשוט לא נכון.

ירון פקלה: מי אמר את זה?

עדנה הראל: כי אתה אמרת שבהשוואה לעניין הסופרמרקט והבשר, שאתה יכול לתבוע אזרחית את בעל הסופר אבל לא תטיל עליו חובה פלילית.

ירקון פקלה: דיברתי על זה שבהצעת החוק יש צו סגירה מינהלי כנגד תחנת הדלק.

עדנה הראל: יכול להיות היות ששמעתי לא נכון, אבל התייחסת גם למישור הפלילי.

עדנה הראל: המישור הפלילי קיים גם היום.

עדנה הראל: מעבר לזה, גם במישור של צווי הפסקה מינהלים יש לנו תיקון שנעשה רק לאחרונה בחוק התקנים שמקנה סמכויות - - -

אתי בנדלר: בוועדת הכלכלה, אבל עם זה יש עוד בעיה.

עדנה הראל: בסדר, אז אפשר לדון ולראות עד כמה זה מתאים או לא מתאים.

עדנה הראל: אם יש מקום לשנות מההסדר הכללי שראיתם נגד עיניכם כשראיתם את כל התקנים הרשמיים.

עדנה הראל: הרי מה מאפיין את התקנים הרשמיים?

עדנה הראל: שכולם עוסקים בבטיחות, בשלום הציבור, בנושאים שבאמת גם הדלק, בהכרזה הזאת של התקן הרשמי, ושם אותו במסגרת הזאת.

עדנה הראל: במסגרת הזאת יש כלים לא מבוטלים לפי חוק התקנים.

עדנה הראל: אני מציעה, אם אפשר, בשלב ראשון שנראה מה נותן חוק התקנים.

עדנה הראל: גם על מנת שלא נהיה במצב שאנחנו בחוק הזה, וזה החשש הגדול שלי, שנמצא עצמנו מתקינים חוק מאוחר, מיוחד לתחום הדלק, שאולי מקל עוד על חלק מהגורמים בתחום הדלק, ביחס לחוק התקנים.

עדנה הראל: הדין הזה לא אומר שזה גורע מחוק התקנים, זה יוצר דין מיוחד וחייבים לבדוק את ההתאמה כי אתה יכול למצוא עצמך במצב שעל בעלי התחנות חל דין יותר קל.

עדנה הראל: אני מציעה, בכל הכבוד, שנקדים ונשמע על חוק התקנים גם מסגן היועץ המשפטי של התמ"ת.

אמנון כהן: עכשיו אני דן בחוק הזה.

עדנה הראל: חוק התקנים נותן לך כלים.

עדנה הראל: כבר היום זאת עבירה פלילית, למשל.

מיכאל אטלן: משום מה לא זומנו להיום.

עדנה הראל: ככל הנראה זאת טעות.

עדנה הראל: אני עליתי על זה אתמול בלילה כשקראתי את החוק.

עדנה הראל: אמרתי שיש כאן - - -

מיכאל אטלן: יש פה תקלה אפשרית גדולה.

מיכאל אטלן: היום סעיף 9 לחוק התקנים אוסר לא רק על בעל התחנה למכור דלק שלא עומד בדרישות תקן רשמי, אלא גם לייבא, למכור, לשווק והוא חל על כולם בשרשרת.

מיכאל אטלן: אם יהיה לנו חוק ספציפי זה אומר שבעצם איסור היבוא לא יהיה קיים.

מיכאל אטלן: איסור היצוא לא יהיה קיים, וכל האיסורים האחרים לא יהיו קיימים.

מיכאל אטלן: רמת הענישה תהיה יותר נמוכה והסמכויות המנהליות שמוקנות לממונה על התקינה לא יהיו קיימות.

דוד טל: אז מה הועילו חכמים בתקנתם?

מיכאל אטלן: זה גם מה שאני שואל.

מיכאל אטלן: לו יכולתי לומר שיש פתרון קל, ושאפשר להוסיף מילים כמו "מבלי לפגוע בהוראת חוק התקנים", אז הייתי מציע את זה לוועדה.

מיכאל אטלן: אבל זה פתרון קל מידי, מפני שאם אני יוצר את זה, מחר זה אומר מתכון בטוח לויכוחים על כוח אדם מי עושה את זה.

מיכאל אטלן: כי זה אומר שיהיו שתי כתובות לאכיפה, שני גורמים, שני משרדים הממונים גם על הצווים המינהלים וגם על האכיפה הפלילית.

מיכאל אטלן: כמובן שאז, לי יש כוח בעיות כוח אדם, ולך יש בעיות כוח אדם.

מיכאל אטלן: אני לא רוצה להלאות את הוועדה.

מיכאל אטלן: לכן תמיכת הממשלה, אם אני זוכר נכון, היתה מותנית בתאום הנוסח בין הגורמים האוכפים.

מיכאל אטלן: אין לי נוסח מתואם.

מיכאל אטלן: אם הייתי מוזמן לוועדה אולי הייתי יכול לגרום לכך שיהיה נוסח כזה.

אמנון כהן: כל משרדי הממשלה מקבלים את הצעות החוק הפרטיות להתייחסות.

אמנון כהן: למה אדוני לא התייחס?

מיכאל אטלן: לא ידעתי שהחוק מתגלגל בכנסת.

אמנון כהן: זה לקריאה שניה ושלישית.

מיכאל אטלן: ישנן עשרות הצעות חוק.

אתי בנדלר: מר אטלן, קרתה תקלה ואנחנו כרגע צריכים למצוא דרך איך לפתור אותה.

אתי בנדלר: אבל אל תשליך את זה בבקשה לפתחה של הוועדה.

אתי בנדלר: נציגי הממשלה צריכים לתאם את הדברים ביניהם ולא הוועדה צריכה לתאם בין נציגי הממשלה, עם כל הכבוד.

מיכאל אטלן: אז תנו לנו כמה ימים נוספים.

אתי בנדלר: אתה תדבר עם הנשיא שידחה את הצו לפיזור הכנסת?

אמנון כהן: מה מציע אדוני?

מיכאל אטלן: נודע לי על הדיון הזה היום בבוקר.

מיכאל אטלן: אני צריך יום יומיים לתאום נוסח.

אמנון כהן: זה מהותי?

מיכאל אטלן: בוודאי שזה מהותי.

מיכאל אטלן: אני תיארתי את התקלה, זה קורה בטוח.

מיכאל אטלן: ואז באמת, מה הועילו חכמים?

מאיר פרוש: בפעם הקודמת שהייתם פה הערתם משהו?

מיכאל אטלן: נגיד שלא, מה זה משנה?

מאיר פרוש: אולי משרד הפנים יבוא בעוד שלושה ימים עם הערה ויגיד לא ראיתי לא שמעתי.

עדנה הראל: אבל פה מוזכר ספציפית חוק התקנים.

עדנה הראל: זה לא במטרה לקלקל את הדיון, זה במטרה להועיל לנושא.

עדנה הראל: באו היום נציגי החברות - - -

אמנון כהן: קיבלתם את הזימון כבר לפני כמה ימים אז למה לא אמרתם משהו?

עדנה הראל: אדוני, בכל הכבוד, יודע בכמה דיונים אנחנו משתתפים.

עדנה הראל: אנחנו עושים כמיטב יכולתנו.

אמנון כהן: אבל לא יתכן שאני עושה דיון ועכשיו מתעוררת בעיה מהותית.

עדנה הראל: אתמול בלילה עליתי על זה.

לאה ורון: מר אטלן, ב- 26.7 הייתם מוזמנים ולא הגיע נציג שלכם.

לאה ורון: אחרי שגמרת לנזוף, כדאי שתדע שהייתם מוזמנים לדיון הקודם.

אמנון כהן: אז ביום שני הבא יהיה דיון נוסף.

אמנון כהן: ביום שני הבא יגיע גם הצו.

חגית אייזנמן: אנחנו ננסה.

אמנון כהן: אם אתם רוצים שאנחנו נתערב ונעשה דיון אצלי בוועדה או בחדר שלי אני מתנדב להביא את כל הנוגעים בדבר.

אמנון כהן: אני לא רוצה להטיל על התחנות גזרות שלא יוכלו לעמוד בהן.

אמנון כהן: אז עד יום שני הבא תעשו את העבודה והצו יהיה אצלי על השולחן עד יום שני הבא.

אמנון כהן: תחשבו על כל ההיבטים.

אמנון כהן: ביום שני נאשר גם את הצו וגם את החוקים.

אמנון כהן: תודה רבה, הישיבה נעולה.